  Майя Бывальцева Россиысь Кун Думае быръёнъёс дыръя Удмуртие калыккуспо чакласьёс лыктыны быгатозы. 8-тӥ пӧсьтолэзе ортчем пресс-конференциын со сярысь ивортӥз Россиысь быръёнъёсъя ӧрилэн ёзчиез Василий Лихачёв. «10 адями пала. Мон малпасько, тӥледлы сыӵе десантлы дасяськыны кулэ», — вераз Россиысь быръёнъёсъя валтӥсь ӧрилэн ёзчиез. Солэн ивортэмезъя, Россиын 28 кунъёсысь 500 калыккуспо чакласьёсты возьмало. Та дыре списокез юнматон мынэ. Ваньмыз чакласьёс пӧлысь 80 адями кемалы лыктоз. Соос кунэ 1,5–2 толэзьлы вуо но югдурез эскерыны кутско. Кылемез 420 адями 3–4 нуналлы лыктэ. «Ми ӧтиськомы Россилэсь но Беларусьлэсь союзной кунзылэсь ыстэм муртъёссэс, Россиысь быръёнъёсъя валтӥсь ӧриен валче ужан сярысь тупанкылъёс юнматэм 27 кунъёслэсь ыстэм муртъёссэс, ми ӧтиськомы быръён технологиосын ужась 4 нимысьтыз огазеяськонъёсты. Со быръёнъёсты радъясь европейской, азиатской но дунневыл нимаськись ассоциациос… со сяна, ми нырысьсэ ӧтимы арабской ассоциациез», — ивортӥз Лихачёв. Солэн верамезъя, туэ ӧтен ӧвӧл келямын Европаысь Кенешлэн парламент ассамблеяезлы. Тегъёс: Политика Ижкар быръёнъёс Удмуртия Россия  